Covid-19-statistieke: Nuwe gevalle bly klim in dié provinsies   (Argieffoto: Unsplash) Suid-Afrika het nou meer as 2 638 900 bevestigde Covid-19-gevalle met 14 728 nuwe gevalle wat aangemeld is. Die Nasionale Instituut vir Oordraagbare Siektes (Nios) het bevestig dat 2 638 981 bevestigde Covid-19-gevalle al in die land aangemeld is. Volgens Nios is die jongste positiwiteitskoers 22,1%. Die meeste nuwe gevalle is in die Wes-Kaap (27%) aangemeld, gevolg deur KwaZulu-Natal (25%) en die Oos-Kaap (13%). Die algehele aktiewe gevalle is 158 584. “Op nasionale vlak sien ons ŉ afname in die aantal daaglikse nuwe gevalle en die positiwiteitskoers, maar daar is ŉ paar verskille in tendense op provinsiale vlak,” het prof. Adrian Pure, waarnemende uitvoerende direkteur van Nios, gesê. Hy voeg by dat hoewel daar ŉ volgehoue afname in gevalle in Gauteng, Limpopo, Noordwes en Mpumalanga waargeneem word, die ander vyf provinsies ŉ toenemende of ŉ volgehoue aantal nuwe gevalle het. “Die Oos-Kaap, KwaZulu-Natal en Wes-Kaap blyk steeds op ŉ opwaartse helling van die derde golf te wees, hoewel die Wes-Kaap vroeë tekens toon dat hulle die piek van hul derde golf bereik het. Die Vrystaat en Noord-Kaap ervaar steeds ŉ bestendige aantal nuwe gevalle.” Die sterftesyfer weens Covid-19 staan nou op 78 377 nadat nog 384 sterftes aangemeld is. Tot dusver het 2 402 020 mense reeds van die virus herstel, ŉ herstelkoers van 91%. Suid-Afrika het tot dusver 15 752 534 toetse vir Covid-19 gedoen, 66 645 sedert die vorige verslag. Volgens Nios was daar in die afgelope 24 uur 575 hospitaalopnames. Daar is tans altesaam 13 929 mense wat in hospitale vir Covid-19 behandel word. Meer as 9,9 miljoen inentings is tot dusver gedoen. Provinsiale statistieke: Sterftes en gevalle wat herstel het: